טורקיה מסבירה את נסיבות הפלת המטוס הרוסי בגבול סוריה: המדינה המוסלמית הפיצה בצהריים (יום ג') צילום מכ"ם שבו נראה כיצד המטוס הרוסי מדגם סוחוי 24 חודר לשטח האווירי שלה. בהודעת הצבא הטורקי נאמר כי הטייס הוזהר עשר פעמים במשך חמש דקות, ואז הוזנקו לעברו שני מטוסי F-16 שיירטו אותו בשעה 9:24 (שעון מקומי). נשיא רוסיה ולדימיר פוטין התייחס במסיבת עיתונאים להפלת המטוס הרוסי ואמר שהדבר משול לדקירת סכין בגב. "המטוסים הרוסיים לא מאיימים על טורקיה", אמר פוטין והוסיף: "יהיו השלכות חמורות ליחסי רוסיה-טורקיה בעקבות הפלת המטוס".
"ברור שננתח את כל מה שקרה. לאירועים הטרגיים של היום יהיו השלכות חמורות על היחסים הרוסיים-טורקיים", אמר פוטין בעיר הנופש סוצ'י, שבה נפגש עם מלך ירדן עבדאללה.
פוטין אמר שמטוס הקרב הרוסי נורה על ידי טיל של מטוס קרב טורקי מעל שטח סוריה, במרחק של כקילומטר מהגבול הטורקי, ואמר שמדובר ב"דקירה בגב על ידי סייעני הטרוריסטים". הוא גם מתח ביקורת על אנקרה שפנתה לנאט"ו לדון בתקרית במקום להסביר קודם כל לרוסיה מה קרה.
בטורקיה ציינו כי מטוסים רוסיים הפרו פעמיים את הריבונות האווירית הטורקית במהלך החודש שעבר. זה קרה בתחילת התקיפות של רוסיה בשטח סוריה.
משרד ההגנה הרוסי אישר כי המטוס שהופל שייך לצבא רוסיה, אך טען שהוא לא הפר את ריבונותה של טורקיה. רשת הטלוויזיה הטורקית Haberturk TV פרסמה תיעוד של מטוס קרב עולה בלהבות ומתרסק באזור הר טורקמן בצפון סוריה, בסמוך לגבול עם טורקיה.
לפי דיווחים שפורסמו בצהריים מפי המורדים בסוריה, אחד הטייסים נמצא מת לאחר שצנח, ואילו השני נפל בשבי. גורמי אופוזיציה פרסמו כביכול תמונה של אחד מהטייסים שנהרג. ברשת אל-ג'זירה דיווחו שגם הטייס השני נהרג. בדיווחים אחרים נמסר שמסוקים רוסיים וצוות חילוץ מחפשים אחר שני הטייסים.
במקביל, גורמים המזוהים עם המשטר הסורי וחיזבאללה דיווחו שמסוק רוסי נאלץ לבצע נחיתת חירום בפרברי לטקיה באזור שנמצא תחת שליטת משטרו של בשאר אסד. כל צוות המסוק בריא ושלם. המסוק נאלץ לבצע נחיתת חירום אחרי שככל הנראה נורתה לעברו אש מצד המורדים. מנגד, באופוזיציה הסורית טוענים שהפילו באותו אזור מסוק רוסי בירי טיל לעברו.
נרי ירקוני, טייס F-16 לשעבר, אמר לאולפן ynet בהתייחסותו להפלת המטוס הרוסי כי "מישהו היה פה כנראה חם מדי על ההדק. כנראה הטורקים רצו להפיל מטוס שכנראה נקלע לשם בטעות או שנפגע כבר בסוריה וניסה לחזור הביתה בשלום. זה לא נראה כמו הפרה מכוונת של הריבונות הטורקית".
נשיא טורקיה רג'פ טאיפ ארדואן וראש הממשלה אחמט דבוטאולו לא התייחסו לתקרית החמורה בגבול במהלך הטקס שבו אישרו את הרכב הממשלה החדשה, שאחד מחבריה הוא חתנו של ארדואן. רק לאחר מכן אמר דבוטאולו שלארצו יש זכות לנקוט את "כל האמצעים" נגד הפרות בגבול.
גורם בכיר באנקרה ציין כי "לא מדובר בפעולה נגד מדינה ספציפית כלשהי. מטוסי ה-F-16 שלנו נקטו צעדים דרושים כדי להגן על שטחה הריבוני של טורקיה". הגורם ציין עוד כי האזהרה הראשונה לטייס המטוס הרוסי הועברה בעת שהוא עבר 15 קילומטרים מהגבול. בתוך כך, הברית הצבאית הצפון אטלנטית (נאט"ו) הודיעה כי תכנס פגישת חירום בבריסל בעקבות הפלת מטוס הקרב הרוסי על ידי טורקיה.
בשבועות האחרונים חיל האוויר הרוסי חג גם מעל שמי הגולן הסורי, ותקף מטרות של המורדים, מספר מועט של פעמים, קילומטרים ספורים מהגבול עם ישראל. צה"ל הפעיל לפני כחודשיים מנגנון תיאום ייחודי וחסר תקדים במזרח התיכון שבו מעדכן הצבא הרוסי את חיל האוויר הישראלי אונליין על פעילותו, כדי למנוע אי הבנות וחיכוחים, בעיקר בזמן בו מטוסי חיל האוויר הישראלי מתמרנים במקביל בשמי הצפון. לא ידוע אם לטורקים ישנו מנגנון תיאום דומה מול רוסיה, מה שיכל היה למנוע את התקרית.
בשנה האחרונה נרשמו עשרות מקרים של הקפצות מטוסי קרב ישראלים בשל התקרבויות חשודות של מטוסים סורים לגולן, אך רובן הסתיימו ללא כלום, מלבד התקרית החריגה שבה טילי פטריוט ששוגרו מהסוללה בצפת הפילו מטוס קרב סוחוי סורי מתוצרת רוסיה שהתקרב לגבול.